Carcaixent celebra este diumenge la Festa de l’Autogovern
07 de març de 2019

Carcaixent

Este diumenge 10 de març, a les 11:30 hores hores, Carcaixent celebrarà la Festa de l’Autogovern, en commemoració del 443 aniversari de la concessió del privilegi d’Universitat l’11 de març de 1576 i de la independència de la ciutat d’Alzira. Com és habitual, tindrà lloc un acte institucional a l’Auditori de les Dominiques al qual està invitada a participar tota la població. L’acte estarà dividit en dos parts. La primera consistirà en un ple extraordinari en què l’alcalde de Carcaixent, Paco Salom, procedirà a la lectura d’un discurs institucional. Finalitzada esta part, se n’iniciarà una segona que estarà dedicada a l’IES Arabista Ribera, centre que enguany celebra el seu cinquanta aniversari.

L’acte estarà conduït per Empar Bria, exprofessora de valencià del centre i amb una àmplia trajectòria com a activista per la igualtat entre homes i dones i els drets humans. La intervenció central serà a càrrec de Jose Manuel Fernàndez, ex professor de Geografia i Història, que realitzarà un recorregut per l’evolució del centre i la seua vinculació en Carcaixent. L’acte es completarà amb intervencions d’antics alumnes que recitaran poemes amb acompanyament musical en directe. Per finalitzar, el director actual de l’IES Arabista Ribera, Raül Murillo, explicarà quines iniciatives es duran a terme al llarg d’este curs per a celebrar el 50 aniversari.

Festa de l’Autogovern

L’11 de març de 1576, el rei Felip II va concedir a Carcaixent el privilegi d’Universitat. Esta concessió va ser l’inici d’un procés que culminaria 13 anys després, el 17 de juliol de 1589, amb un fet de la màxima importància per als carcaixentins com va ser la concessió del privilegi de Vila Reial, que obria les portes a l’autogovern a través de l’exercici de l’anomenada Jurisdicció Suprema. Des de 2001, l’Ajuntament de Carcaixent commemora esta efemèride amb la celebració d’un acte cívic i institucional.

La celebració en el Saló de Plens es va traslladar en 2006 a l’Auditori Municipal de les Dominiques, amb la intenció de facilitar la presència del major nombre de ciutadans, particulars i autoritats. En les edicions anteriors, diversos ponents han parlat ja d’aspectes tan diversos com ara la demarcació territorial de Carcaixent, la seua toponímia, l’escut heràldic, els noms dels carrers i les places, la figura del rei Jaume I el Conqueridor, o la música a Carcaixent, protagonista de l’acte de l’any passat.